In nomine Domini, amen. Per hoc presens publicum instrumentum, cunctis pateat evidenter quod anno a Nativitate ejusdem Domini M° CCC° septuagesimo sexto, indictione decima quinta, pontificatus sanctissimi in Christo patris ac domini, domini nostri Gregorii digna Dei providencia pape undecimi anno septimo, die martis vicesima mensis januarii, circa horam vesperem, in mei notarii publici et testium infrascriptorum presencia, reverendus in Christo pater ac dominus, dominus Gaufridus Davidis, Dei gratia episcopus Eduensis, sanus mente licet eger corpore, fecit, condidit et ordinavit suum testamentum seu ultimam voluntatem suam modo et forma contentis in quodam rotulo in papiro scripto, cujus tenor sequitur in hec verba: in nomine sancte et individue Trinitatis Patris et Filii et Spiritus Sancti, amen. Ego Gaufridus David, episcopus Eduensis, licet indignus, considerans et attendens quod nichil certius est morte, nichil incertius hora mortis, et propter hoc cum de antiqua consuetudine regni Francie, et specialiter ecclesie Gallicane, cuilibet viro ecclesiastico, archiepiscopis, episcopis et aliis prelatis ecclesiasticis secularibus liceat de quibuscunque bonis suis immobilibus quos habuerit seu acquisiverit testari et ordinare in vita sua pariter et in morte: et idcirco ego Gaufridus episcopus predictus, nolens decedere intestatus, in mea plena et bona scilicet sanitate mentis et corporis existens, testamentum meum seu voluntatem meam extremam condo et ordino per hunc modum. In primis, commendo animam meam altissimo creatori Patri et Filio et Spiritui Sancto, gloriose virgini Marie, matri Domini nostri Jhesu Christi, precurssorique suo sancto Johanni Baptiste, sanctissimis apostolis Petro, Paulo, Johanni Evangeliste, gloriosissimis discipulis Christi Lazaro et Marciali, sanctissimis martiribus Nazario, Celso et Leodegario et sanctissimis confessoribus Juniano et Amendo, ac toti collegio civium supernorum, et volo quod in primis et ante omnia clamores mei et domini Reginaldi, quondam avunculi mei et predecessoris mei, emendentur et debita persolvantur per executores meos infrascriptos. Item, eligo sepulturam meam in ecclesia beatorum Nazarii et Celsi, in capella incepta in dicta ecclesia a parte domus episcopalis, ubi volo sepulturam meam fieri et ibi sepeliri, et in casu quo tempore obitus mei dicta sepultura mea non esset facta seu quod ibi sepeliri non possem commode, eligo sepulturam meam in ecclesia Beati Lazari, juxta sepulturam domini episcopi Hugonis, in decenssu gradituum, ante majus altare. Item, in casu quo contingeret me mori alibi quod in diocesi meo, volo sepelliri in commenda et deposito in domo Carturiensium si sint prope, vel in propinquiori domo Minorum, et exinde portari et inhumari in dicta ecclesia Eduensi, sicut jam dictum est, et volo quod interim corpus seu cadaver predicti avunculi et predecessoris mei apportetur de ecclesia Avinionensi et eadem die fiat amborum sepultura et equalis sollempnitas. Item, volo et ordino quod sepultura mea fiat bene et honorifice, sine pompa et exessu, juxta decenssiam status mei et facultatem bonorum meorum, juxta ordinacionem executorum meorum infrascriptorum, et quod ipsi possint super hoc, juxta eorum arbitrium ordinare. Item, si contingat me decedere antequam assignaverim anniversarium meum et dicti avunculi mei, in ecclesia Eduensi, do et lego predicte ecclesie Eduensi et capitulo ducentos francos auri semel solvendos pro emendo redditus pro anniversario meo et avunculi mei faciendo in ecclesia predicta singulis annis in die obitus mei, secundum ordinacionem et disposicionem dicti capituli. Item, in augmentatione dicti anniversarii, do et lego predicte ecclesie novem bichetos frumenti et novem bichetos siliginis, et novem bichetos avene, renduales ad mensuram de Lucenayo Episcopi, quos acquisivit de meo et pro me dominus Petrus Andierii, nomine meo, a domino Guillelmo de Marchia, milite, et ab uxore sua, et volo quod residuum quod defficiet ematur et solvatur de bonis mobilibus meis. Item, in fundacione portellorum promisi facere celebrari unam missam qualibet die secunde septimane, et capitulum debet facere celebrari qualibet die prime septimane, et quia non acquisivi integraliter redditus pro premissis faciendis, saltim quod habeo eidem lego centum solidos renduales quos acquisivi a Guillelmo de Scutigneyo, filio domini Aymonis de Scutigny, milite, in castellania de Sedeloco, et duas plateas parvas quas retinui juxta ingressum bocherie Eduensis. Item, do et lego predicte capellanie missale meum ad usum Eduensem et breviarium meum magnum ad predictum usum, et unum calicem et duas vinagerias argenti. Item, volo quod de residuo bonorum meorum ematur tantum quod sufficiat pro fundacione predicte capellanie, una cum premissis, secundum ordinacionem executorum meorum. Item, volo quod omnes vestes mee dentur, pro Deo, pauperibus domicellis vel puellis maritandis et presbiteris vel prout executoribus meis placuerit ordinare. Item, do et lego ecclesie Sancti Juniani, Lemovicensis diocesis, et ejusdem capitulo, in qua fui nutritus, in remuneracione plurium bonorum que ab ipsa habui, capellas meas, albam quam habet dominus episcopus Parisiensis a me precario nomine, et nigram meam munitam de omnibus ornamentis, sicut eas habeo. Item, do et lego predicte ecclesie et capitulo ipsius ducentos florenos semel solvendos pro emendo redditus pro anniversario meo et parentum meorum faciendo in ecclesia predicta annis singulis, et volo quod non tradantur dicti floreni predicto capitulo, sed quod deponentur in bono loco et tuto quousque predicti redditus empti fuerint, pro quibus volo quod capitulum teneatur facere anniversarium predictum in die obitus mei solempniter et quod teneantur dare cuilibet presbitero de coro ipsius ecclesie quatuor denarios et cuilibet alteri non presbitero duos denarios, qui fuerunt in vigiliis et in missa quolibet anno in diem anniversarii predicti. Item, confiteor quod dominus Amelius David, miles, pater meus, legavit in suo testamento quatuor libras renduales pro una vicaria facienda ad altare beate Marie in dicta ecclesia, vel quatuor viginti libras Turonensium, fortis monete, pro dictis quatuor libris rendualibus emendis, quas quidem quatuor viginti libras Turonensium parvorum ego habui et redditus non emi nec eam feci deservire: quapropter, tam pro dictis quatuor viginti libris emendis, quam pro dictis arreragiis et eciam pro salute anime mee, lego pro emendis redditibus pro dicta capellania tres centos florenos Florencie, boni ponderis, quos in dictis redditibus volo converti per executores meos, et volo quod capellanus qui erit in dicta capellania perpetuo teneatur cantare ad dictum altare beate Marie, quelibet septimana, quatuor missas, videlicet unam de beata virgine, aliam de sancto Spiritu et duas de mortuis, et post missam absolucionem facere supra tumulum domini patris mei; item, quod teneatur interesse horis diurnis et nocturnis in dicta ecclesia et eidem deservire sicut unus de semiprebendariis ipsius ecclesie. Item, lego predicte capellanie missale meum bonum; unum calicem, duas casulas munitas aliis vestimentis pro presbitero necessariis, meliores quas habeam currente in capella mea, et breviarium meum ad usum ecclesie Lemovicensis. Item, confiteor me debere dicto capitulo sancti Juniani, racione statuti quod est in dicta ecclesia, quod quilibet ibi canonicus tenetur dare et solvere ecclesie unam capam processionalem, et eam non solvi tempore quod ibi fui canonicus, quapropter predicto capitulo lego capam seu pleviale meum pulcrum de volurto cum magno fermali meo argenti. Item, do et lego hospitali ville Sancti Juniani viginti quinque florenos Florencie semel pro convertendo per executores meos in redditibus ad opus pauperum Christi qui in eodem hospitali recipientur. Item, lego predicto hospitali totum jus quod habeo in bonis quondam Petri Radulphi, excepto molendino Barrat et nemore eidem contiguo, et redditus quos habebat in dominio nepotis mei Amelii David, et volo quod de bonis meis prosequatur causa que pendet super dictis bonis inter me et heredes magistri Petri Chassier, et, causa finita, quidquid exinde utilitatis habebitur totum lego hospitali et pauperibus predictis. Item, lego conventui fratrum minorum et predicatorum Sancti Juniani cuilibet viginti florenos semel ut habeant me perpetuo in suis oracionibus recommendatum. Item, volo quod ante omnia satisfiat omnibus servitoribus meis ad arbitrium executorum meorum. Item, dico et assero in consciencia mea quod feliciter recommendatus dominus Innocentius papa sextus, cum essem archidiaconus Thiraschie in ecclesia Laudunonensi, commisit michi audire compota tricesimi qui tunc in regno Francie levabatur et voluit quod haberem septem florenos Florencie qualibet die pro meis stipendiis, hoc addito, quia tempus erat carissimum, quod si plus expenderem quod crederetur consciencie mee et michi crederetur et satisfieret per viros ecclesiasticos provincie Remensis, Rothomagensis, Senonensis et Lugdunensis ac diocesis Lemovicensis et Tutullensis, in quibus fui commissus propter hoc deputatus; sed post modum dominus papa predictus et ejus camera apostolica voluerunt et ordinaverunt quod dicta stipendia reciperem de arreragiis predicti tricessimi, et habui litteras dominorum camerariorum et thesaurariorum domini nostri pape directas collectoribus provinciarum Rothomagensis, Senonensis et Remensis ac diocesis Lemovicensis quod de predictis arreragiis michi satisfacerent de predictis meis stipendiis, quas quidem litteras habuit et penes se retinuit magister Johannes de Castro Novo, tunc collector provincie Remensis, virtute quarum litterarum habui ab ipso magistro Johanne et a domino Bernardo Cariti, collectoribus provincie Rothomagensis et Senonensis, et a domino Johanne Laurencii, collectore diocesis Lemovicensis, tantum quantum ascendebant predicta stipendia mea et ultra usque ad summam viginti florenorum vel circa, de quibus expensis in nunciis missis per dictas provincias ac in romana curia quatuor viginti et decem florenos Florencie et ultra, et quia durante dicta commissione factus fui episcopus Eduensis, quo non obstante, prefatus dominus papa et ejus camera voluerunt quod predictam contractionem complerem, in qua postea vacavi per annum et tres menses et ultra et nichil plus pro stipendiis recepi quam ante, licet opporteret expendere ultra duplum, quapropter clausula dicte bulle, quod si plus expenderem quam ascenderent mea stipendia michi solverentur, in consciencia mea expendi ultra plus quam quinque centos florenos Florencie quos domino nostro pape et ejus camere apostolice lego, et eidem domino nostro pape supplico quod dignetur animam meam et meorum habere recommendatas; item, quod in juventute mea, tam veniendo quam equitando, aliquociens dampnum in bladis feci et eciam pro anima Petri Segin, hospitis, et ejus uxoris et liberorum, quorum bona justo titulo habui, volo quod detur in Sancto Juniano semel una elemosina publica in qua dentur centum sextarii siliginis ad mensuram dicti loci. Item, do et lego nepoti meo Mellioto David, pro ponendo in capella sua de Rupe Bruna, parvum missale meum ad usum romanum et omnes reliquias meas et ymaginem meam parvam beate Marie, cum reliquiis que sunt in ea et altare meum portabile munitum calice, vinageriis, pixide ad reponendum hostias et corporales, etc. Item, confiteor me debere predicto Mellioto, nepoti meo, mille et quadraginta francos quos de suo recepi quando fui factus episcopus noviter. Item, confiteor quod dominus Amelius David, frater meus, prior Sancti Gervasii, eidem Mellioto dederat pro solvendo redempcionem suam quando fuit captus Pictavis, in capcione regis, quinque centos regales quos nomine ipsius Mellioti habui et recepi de dicto prioratu seu admodiatoribus ipsius. Item, habui ab ipso Mellioto Parisius, quando ivi primo ad faciendum homagium regi, quatuor centos regales quos michi mutuavit, de quibus sibi solvi, quando emit terram de Motilio, sex centos quinquaginta florenos Florencie, residuum restat quod debeo sibi. Item, diu est dedi Gaufrido Paute, nepoti meo, omnes libros meos tam sacre pagine quam juris canonici et civilis et possessionem tradidi domino Petro Audierii, canonico Eduensi, tamquam procuratori suo et nomine procuratorio, qui eam accepit et de hiis inventarium fecit et penes se tamquam procuratorem posuit, predictam donacionem laudo et approbo, quum ipse debebat esse heres hospicii Pauterii et propter hoc concensuit quod Johannes frater ejus esset heres et ego non habebam aliud unde possem sibi recompensare. Item, do et lego capitulo Sancti Juniani canonicas meas magnas in quibus fit mencio de sanctis et episcopis Lemovicensibus. Item, do et lego ecclesie Beate Marie de Vallibus, prope sanctum Victurinianum, pro anniversario meo ibidem perpetuo celebrando, unum sextarium siliginis et quinque solidos renduales perpetuo quos volo solvi quousque in bonis loci assignaverint per heredem meum infrascriptum in bonis meis mobilibus constitutum. Item, do et lego pulcrum breviarium ad usum romanum, quem habeo penes me, Gaufrido Paute, nepoti meo; item, breviarium meum ad usum ecclesie Eduensis, in duobus voluminibus, lego Regnaudo Paute, nepoti meo. Item, ego debeo capitulo ecclesie Sancti Juniani viginti solidos renduales pro faciendo festum sancti Victuriniani et beate Marguarite in dicta ecclesia, de quibus debeo esse quictus solvendo eis quindecim libras Turonensium quas eis volo solvi per executores meos, quia a prima recepcione qua fui canonicus receptus in dicta ecclesia ad hoc sum efficaciter obligatus. Item, lego sigilla mea cum signeto ad dandum pro Deo ad ordinacionem domini Guillermi Adparisiensis. Item, confiteor me debere domino Guidoni de Campo Diverso centum francos auri michi mutuatos in pecunia numerata. Item, confiteor quod ego debeo sibi dicto domino Guidoni octo centos et quatuor viginti francos auri racione arreraigiorum seneschalie sue Eduensis et de finali compoto, de quibus debet habere litteras obligatorias penes se. Item, volo et ordino quod omnibus fide dignis de me conquerentibus credatur eorum simplici juramento, alias vero cum uno bono teste fide digno. Item, in omnibus bonis meis inmobilibus et patrimonialibus que habeo in Lemovicensi diocesi, instituo michi heredem meum universalem Melliotum David, nepotem meum; et in casu in quo ipse contingeret mori sine herede ex sua carne legitime descendente, instituo michi heredem Gaufridum Paute, fratrem suum, nepotem meum; et si contingeret dictum Gaufridum decedere sine herede masculo ex sua propria carne legitime descendente, instituo michi heredem Johannem Paute, fratrem suum, nepotem meum; et si contingat decedere dictum Johannem sine herede masculo ex sua carne legitime descendente instituo michi heredem Reginaldum Paute, fratrem dicti Johannis, nepotem meum; et si contingat dictum Reginaldum decedere sine herede ex sua carne legitime descendente et essent filie dictorum fratrum suorum, volo quod ille sint heredes mee; sin autem instituo michi heredem dominum Johannem Maubernart, militem, germanum meum; et si contingat decedere dictum dominum Johannem sine herede masculo ab ipso legitime descendente, instituo michi heredem Petrum Maubernart, fratrem suum; in casu in quo contingeret dictum Petrum decedere sine herede et non erunt filie dicti domini Johannis, instituo michi heredem capitulum Sancti Juniani, et volo quod eo casu dictum capitulum teneatur perpetuo de mane, ante missam parrochialem, qualibet die lune celebrare pro me et parentibus meis unam missam de angelis cum nota secundum quod ibi celebratur prima missa diebus dominicis et festivis, in qua tenentur esse omnes canonici et beneficiati in dicta ecclesia. In ceteris vero bonis meis mobilibus qui restabunt, premissis factis et complectis, instituo michi heredem pauperes Christi et volo quod per executores meos infrascriptos distribuentur secundum quod eis videbitur faciendum. Protectores vero hujus mei presentis testamenti facio et instituo, supplicando quod dignentur accipere onus, reverendos in Christo patres dominos cardinales Mimacencem, Lemovicensem et de Sancto Marciali et eorum quemlibet in solidum, etc. Executores vero hujus presentis testamenti facio et ordino reverendos in Christo patres ac dominos meos Rothomagensem, Senonensem archiepiscopos, Lemovicensem, Parisiensem, Carpentracensem episcopos, v nerabiles et discretos viros dominum Philibertum Paillardi, dominum Petrum de Bornasello, militem, dominum Johannem de Bornasello, priorem Sancti Martini Carnotensis, dominum Amelium de Brolio, cantorem Turronensem, dominum Guidonem de Campo Diverso, canonicum Parisiensem, magistrum Nycolanum de Tholono, cantorem ecclesie Eduensis, magistrum Petrum Talepain, canonicum Eduensem, dominum Johannem Rosseti, scriptorem Pape, magistrum Johannem Bullandi, canonicum Bisuntinum, Petrum Andierii, canonicum Eduensem, magistrum Matheum de Colungiis, dominum Galterum, priorem Sancti Symphoriani Eduensis, Johannem Maceoti, fratrem Petrum de la Couteirre, priorem de Flaiaco, Melliotum David, Gaufridum Paute et priorem de Beiro, quibus omnibus, etc. Acta fuerunt hec Parisius, in domo habitacionis nobilis et potentis viri domini Petri de Bornassello, militis, in qua habitabat dictus testator, anno, die, hora et pontificatu quibus supra, presentibus domino Petro de Lene, canonico de Jargelio, Aurelianensis diocesis, dominis Girauldo Lamberti, curato Sancti Johannis in Crota Eduensis, Johanne Sabaudi, canonico Montis Regalis, presbiteris, Johanne Bourde, de Flavigniaco, Martino de Sancto Martino, domicello, Yvoneto Poirelli, clerico, et Yvoneto Poidet et pluribus aliis testibus ad hoc vocatis specialiter et rogatis.